Зэхуэсышхуэр ягъэIэпхъуэ
Москва шыщхьэуIум и 25-29-хэм япэу щрагъэкIуэкIыну яубзыхуа щэнхабзэ зэхуэсышхуэр пандемием къыхэкIыу бжьыхьэм ягъэIэпхъуэ. Урысей Федерацэм и щIыналъэ псоми щыщу зэфIэкI зиIэ сабий минитIым нэблагъэ абы хэтынущ.
Къэбэрдей-Балъкъэрым и цIэкIэ абы зыкъыщигъэлъэгъуэну ирагъэблэгъащ Нартан къуажэм и «Вагъуэ цIыкIухэр» сабий ансамблыр, цIыхубэ къафэхэмкIэ щапхъэу къалъытар. Гупым и художественнэ унафэщIыр КъБР-м гъуазджэхэмкIэ щIыхь зиIэ и лэжьакIуэ Къурашэ Эдикщ.
Сабий щэнхабзэ зэхуэсым и программэр яхуэгъэзащ балигъ эксперт гупым, адэ-анэхэмрэ сабийхэмрэ. Зэхыхьэм щыхэплъэнущ сабийм зрагъэужьыным теухуауэ щыIэ Iэмалхэм, къэрал, муниципальнэ IуэхущIапIэхэр мыбы и лъэныкъуэкIэ зэрызэдэлажьэм.
УФ-м щэнхабзэмкIэ и министрым и къуэдзэ Яриловэ Ольгэ зэрыжиIэмкIэ, зэхыхьэм и дэтхэнэ лIэужьыгъуэри зытеухуэжар зэфIэкI зиIэ сабий жыджэрхэр зэгъэцIыхунымрэ зэкъуэгъэувэнымрэщ.

ТЕКIУЖЬ Заретэ.
